TSF เผยศาลฎีกาพิพากษาให้กรมประชาสัมพันธ์ ชำระหนี้ค่าจ้างราว 38 ลบ.
TSF เผยศาลฎีกาพิพากษาให้กรมประชาสัมพันธ์ ชำระหนี้ค่าจ้างบริษัทราว 38 ลบ.ข้อหาผิดนัดชำระหนี้ค่าจ้างดำเนินการจัดทำสื่อสิ่งพิมพ์หนังสือประมวลภาพพระราชพิธีฉลองสิริราชสมบัติครบ 60 ปี
6 มิ.ย. 2559

บริษัท ทรีซิกตี้ไฟว์ จำกัด (มหาชน) หรือ TSF ระบุว่า ศาลฎีกาได้มีคำพิพากษาตัดสินคดี ระหว่างบริษัท (ชื่อเดิมคือ บมจ.124 คอมมิวนิเคชั่นส์) ซึ่งเป็นโจทก์ และกรมประชาสัมพันธ์ จำเลยที่ 1 กับพวก เมื่อวันที่ 24 พ.ค.59  โดยศาลได้ตัดสินให้บริษัทเป็นผู้ชนะคดีดังกล่าว ส่งผลให้กรมประชาสัมพันธ์ต้องชำระหนี้ค่าจ้างจำนวน 23.66 ล้านบาท พร้อมดอกเบี้ยร้อยละ 7.50% ต่อปี ให้กับบริษัทรวมทั้งสิ้นประมาณ 38 ล้านบาท
โดยในคดีนี้ บริษัทได้ยื่นฟ้องคดีต่อกรมประชาสัมพันธ์ในวันที่ 9 พ.ย.50 ในข้อหาผิดนัดชำระหนี้ค่าจ้างดำเนินการจัดทำสื่อสิ่งพิมพ์หนังสือประมวลภาพพระราชพิธีฉลองสิริราชสมบัติครบ 60 ปี พร้อมกล่องบรรจุ DVD เนื่องจากบริษัทได้ดำเนินการดังกล่าวเสร็จเรียบร้อย พร้อมส่งมอบงานอย่างครบถ้วนแล้ว ตามที่ได้รับมอบหมายงานมา แต่กลับไม่ได้รับการชำระค่าจ้าง จึงทำการฟ้องคดีเพื่อเรียกร้องค่าเสียหายเป็นเงิน 42.10 ล้านบาท จากกรมประชาสัมพันธ์พร้อมดอกเบี้ย 7.50% ต่อปี